གཞན་ཡང་།འབྲི་ཆུ་ནུབ་ཕྱོགས་ཀྱི་ཐང་ཐུག་ཡིད་བཟང་གྲོང་བའི་ལྷ་དབང་ཟེར་བའི་ཁལ་པ་ཞིག་ཡོད་པ་ལ།ཁོང་ནི་ཆུང་དུས་ནས་དཔེ་ཆ་འབྲི་ཀློག་ལ་དགའ་བ་ཞིག་ཡིན།ཉིན་ཞིག་གི་དགོང་མོའི་རྨི་ལམ་དུ་ཁོང་གིས་ཤོག་བུའི་ཐོག་བྲིས་པའི་ཡི་གེ་རྣམས་ཤིང་ལེབ་ཞིག་ཏུ་སྦྱར་ནས་ཤོག་བུ་མར་བཀོག་ནས་ལྟ་སྐབས།ཤོག་བུའི་ཐོག་བྲིས་པའི་ཡི་གེ་ཐམས་ཅད་ཀྱི་གཟུགས་བརྙན་ཤིང་ལེབ་ཏུ་དོད་ཡོད།ཁོང་གིས་ཤིང་ལེབ་ཐོག་གི་ཡི་གེ་རྣམས་ཡལ་དུ་དོགས་ནས་མྱུར་དུ་གྲི་ཡིས་ཡི་གེའི་གཟུགས་བརྙན་ལྟར་ཤིང་ལེབ་ཐོག་ཏུ་བརྐོས་སོ།།དེའི་ཕྱི་ཉིན་རྨི་ལམ་ནང་བཞིན་བྲིས་ཟིན་པའི་ཡི་གེ་ཤིང་ལེབ་ཏུ་སྦྱར་ནས་བརྐོ་རྒྱུའི་མགོ་བཙུགས།དེ་ནས་ཐོག་མར་ཚེ་མདོ་ཞིག་བརྐོས་ཏེ་ལེགས་གྲུབ་བྱུང་བས་སྤྲོ་བ་རབ་ཏུ་འཕེལ།དེའི་རྗེས་སུ་སྡེ་དགེའི་ཆོས་རྒྱལ་རིན་པོ་ཆེས་པར་བརྐོ་རྒྱུ་རེད་ཅེས་པའི་གཏམ་བཟང་ཞིག་ལྷ་དབང་གིས་ཐོས་པས་སྤྲོ་བ་བརྗོད་དུ་མེད་མ་བརྟས་ནས་ཁོས་ལོ་མང་རིང་བརྐོས་པའི་པར་རྣམས་ཁལ་མ་ཞིག་ལ་བཀལ་ནས་ཆོས་རྒྱལ་མདུན་དུ་ཕུལ་བར་ཡོང་སྐབས།སྡེ་དགེ་ཆོས་རྒྱལ་འཛོམས་ཐོག་གམ་སྐོམཀམཐོག་ཏུ་ཕེབས་པ་དང་འཕྲད་ཀྱང་ངོ་མ་ཤེས།ཆོས་རྒྱལ་གྱིས་ཁྱོད་ག་ན་འགྲོ་ཞེས་དྲིས་པའི་ཚེ།ཁོང་གིས་ངས་བརྐོས་པའི་པར་གྱི་ཐོག་མ་ཚེ་མདོ་འདི་ཆོས་རྒྱལ་བསྟན་པ་ཚེ་རིང་མཆོག་ལ་འབུལ་སར་འགྲོ་ཞེས་ཟེར།དེ་ནས་ཆོས་རྒྱལ་གྱི་ཐུགས་དགོངས་སུ་པར་གྱི་ཐོག་མ་འཛོམས་ཐོག་ནས་འཛོམས་པ་པར་ཁང་འཛོམས་པའི་རྟེན་འབྲེལ་ལེགས་སྙམ་ནས་མྱུར་དུ་ཕྱིར་ཕོ་བྲང་དུ་བྱོན་ཏེ་བྲན་འཁོར་རྣམས་ལ་མགྲོན་པོ་ཞིག་འབྱོར་ངེས་པས།གསོལ་སྟོན་ལེགས་པོ་ཤོམས་ཤིག་ཅེས་བཀའ་གནང་།དེ་ནས་ཆོས་རྒྱལ་རིན་པོ་ཆེས་བསུ་བ་སེར་ཕྲེང་དུ་མ་བསྒྲིགས་ནས་བསྒུགམི་རྒན་ལྷ་དབང་གིས་ཁལ་མ་ཁྲིད་དེ་རྐང་འགྲོས་ཞག་གསུམ་གྱི་ཉིན་སྡེ་དགེར་སླེབས་ནས་སྔར་ཁྱེའུ་རྣམས་རྩེ་ས་དང་བྱིས་པའི་དཔེ་ཀློག་གི་སྒྲ་ཐོན་སར་སོན་སྐབས།ཁལ་མ་དེ་གློ་བུར་འདྲོག་ནས་པར་ལེབ་དེ་རྣམས་ས་འབུར་དེའི་གཡས་གཡོན་དུ་གཏོར།ལྷ་དབང་གིས་འཕྲལ་དུ་གཏོར་བའི་པར་ཤིང་རྣམས་ཡར་བསྡུ་སྐབས།ཆོས་རྒྱལ་གྱིས་ཞལ་ནས།རྟེན་འབྲེལ་འགྲིག་སོང་།ཡར་བསྡུ་མི་དགོས།དེ་བཞིན་གཏོར་དུ་ཆུགཔར་ཁང་ཆོས་མཛོད་ཆེན་མོ་འདི་རུ་བཞེངས་དགོས་ཞེས་གསུངས།པར་ལེབ་དེ་རྣམས་ད་ལྟའང་སྡེ་དགེའི་པར་ཁང་ཆོས་མཛོད་ཆེན་མོའི་ནང་དུ་བཞུགས།